
Z generáció pénzügyi helyzete és boldogsága a jelenlegi gazdasági környezetben

Az elmúlt években egyre jobban felmerült és kritikus fontosságú kérdéssé vált a Z generáció pénzügyi tudatossága és boldogsága a jelenlegi gazdasági környezetben. Számos kihívással kellett/ kell szembe néznie ennek a generációnak, mint például a folyamatos technológiai fejlődések, éghajlati vészhelyzet, környezeti problémák, COVID-19 világjárvány, változó pénzügyi körülmények és a gazdasági válságok. Ezek a kihívások mind-mind olyan tényezők, amelyek befolyásolják identitásukat és életük minden területét, beleértve pénzügyi döntéseiket és boldogságukat is. Véleményem szerint a Z generáció pénzügyi helyzete és boldogsága a mai gazdasági környezetben egy égetően fontos és aktuális téma.
Dolgozatom fő kérdése, hogy hogyan befolyásolja a jelenlegi gazdasági környezet a Z generáció pénzügyi tudatosságát és boldogságát? Továbbá kidolgoztam néhány alkérdést is.
- Van-e kapcsolat a Z generáció jövedelme és az általános elégedettsége között?
- Mely tényezők okozzák a legnagyobb aggodalmat a Z generáció számára?
A szakirodalom feldolgozásomat a pénz fogalmának, szerepének és a pénzügyi kultúra alakulásának részletes elemzésével indítottam. Majd a boldogság kérdéskörét vizsgáltam, kitértem a fogalmára, mérhetőségére, a pénz és boldogság közötti kapcsolatra. Ezt követően a Z generáció jellemzőit vizsgáltam, valamint elemeztem a jelenlegi gazdasági környezetnek a hatásait erre a korosztályra.
Primer kutatásomhoz mennyiségi, azaz kvantitatív kutatási módszert választottam. Online kérdőív segítségével felmértem, hogyan kezelik a pénzügyeiket a fiatalok, milyen kihívásokkal szembesülnek és mindez hogyan hat a mentális egészségükre, jövőbeli kilátásaikra. Dolgozatomban három hipotézist fogalmaztam meg, a hipotézis vizsgálatot SPSS Statistics programban készítettem el, Khi-négyzet próbával. Továbbá többváltozós statisztikai elemzést közül faktoranalízist és klaszteranalízist végeztem.
Az első hipotézisem szerint a jövedelem összefügg az élettel való elégedettséggel, azonban elutasításra került. A második hipotézisem eredménye alapján a női és férfi nem nem befolyásolja a jövővel kapcsolatos aggodalmat és szorongást, tehát ez egy generációs probléma. Az utolsó hipotézisnél szignifikáns kapcsolat van a nemek és a kockázatvállalási hajlandóság között.
Összességében úgy gondolom a kutatásom nemcsak a Z generációra vonatkozik, hanem a társadalom egészének jövőjére is hatással van. A pénzügyi biztonság és a tudatosság növelése elengedhetetlen az emberek jóllétéhez.



